ศูนย์วิจัยฯคาดศก.ปีนี้โตต่ำ1.6% ปีหน้า4%
ศูนย์วิจัยกสิกรไทยคาดเศรษฐกิจปีนี้โตลดลงเหลือ1.6% ปีหน้าโต 4% จากแรงซื้อในประเทศ พร้อมคาดเงินบาทผันผวนมากขึ้น
10 ต.ค. 2557

ศูนย์วิจัยกสิกรไทยคาดเศรษฐกิจปีนี้โตลดลงเหลือ1.6% ปีหน้าโต 4% จากแรงซื้อในประเทศ พร้อมคาดเงินบาทผันผวนมากขึ้น
น.ส.กาญจนา โชคไพศาลศีลป์ ผู้จัดการฝ่ายวิจัยเศรษฐกิจมหาภาค บริษัทศูนย์วิจัยกสิกรไทย กล่าวถึงแนวโน้มเศรษฐกิจไทยว่า ปีนี้เศรษฐกิจน่าจะขยายตัวลดลง จากเดิมที่คาดไว้ 2.3% เหลือ 1.6% ภายใต้สมมุติฐานส่งออกโตติดลบ 0.3% โดยมีแรงขับเคลื่อนมาจากภายในประเทศที่พอจะชดเชยผลด้านลบได้เพียงบางส่วน ขณะที่ปีหน้าคาดว่าภาพรวมเศรษฐกิจน่าจะปรับดีขึ้น จากการใช้จ่ายในประเทศและการลงทุนภาครัฐที่จะเป็นแรงส่งสำคัญ อย่างไรก็ดี ปีหน้าส่งอออกยังต้องเผชิญโจทย์ที่ท้าทายต่อเนื่องจากปีนี้ โดยเฉพาะจากแนวโน้มการฟื้นตัวที่เปราะบางของเศรษฐกิจโลก ภาระหนี้สินยังเป็นข้อจำกัดการใช้จ่ายของภาคครัวเรือน และจุดเปลี่ยนการดำเนินนโยบายการเงินของธนาคารกลางสหรัฐฯ (เฟด)
"การเลิกมาตรการคิวอีและเตรียมปรับขึ้นดอกเบี้ยของสหรัฐน่าจะส่งผลต่อเงินทุนเคลื่อนย้ายและจะมีผลต่อค่าเงินบาทให้สิ้นปีนี้ไปปิดที่ 33 บาท/เหรียญสหรัฐ และปีหน้าถ้าเฟดขึ้นดอกเบี้ยก็อาจทำให้เงินทุนไหลออกมากขึ้นและบาทอ่อนไปที่ 34 บาท/เหรียญสหรัฐได้ ซึ่งค่าความผันผวนของเงินบาทปีนี้อยู่ที่ 4.9% ปีหน้าจะผันผวนมากขึ้นอยู่ที่ 5.5% " น.ส.กาญจนากล่าว